ཧིན་བོད་བར་གྱི་མཛའ་འབྲེལ་ནི་མི་ལོ་སྟོང་ཕྲག་མང་པོའི་རིང་རྒྱུན་མ་ཆད་པ་ཞིག་ཡིན་ལ།རྒྱ་དམར་དྲག་པོའི་གཞུང་གི་བོད་ཡུལ་ཡོངས་རྫོགས་བཙན་བཟུང་བྱས་པ་ནས་བཟུང།༧གོང་ས་༧སྐྱབས་མགོན་ཆེན་པོ་མཆོག་དང་བོད་མི་བཙན་བྱོལ་བ་རྣམས་ཀྱིས་སྐྱབས་དང་རེ་བ་ཞུ་ཡུལ་རྒྱ་གར་གཞུང་དམངས་གཉིས་གཙོ་བོར་གྱུར་ཡོད།རྒྱ་གར་གཞུང་གིས་རང་ཉིད་ཀྱི་ཆབ་འབངས་མང་པོ་ཞིག་གི་དཔལ་འབྱོར་གྱི་གནས་སྟངས་དང་འཚོ་བའི་ཐད་དུ་འཕྲད་བཞིན་པའི་དཀའ་ངལ་མང་པོ་ཡོད་བཞིན་དུ་བཙན་བྱོལ་བོད་མི་དང།བོད་མིའི་སྒྲིག་འཛུགས་ལ་རོགས་རམ་དང་མཐུན་འགྱུར་གནང་དང་གནང་བཞིན་པ་ནི།འཛམ་གླིང་ཤར་ནུབ་ཀྱི་རྒྱལ་ཁབ་ཚང་མའི་ནང་ནས་དམིགས་བསལ་ཞིག་ཏུ་གྱུར་ཡོད།བཙན་བྱོལ་བོད་མི་རྣམས་ཀྱི་ངོས་ནས་ཀྱང་གནད་དོན་འདིའི་ཐད་ནས་ཤེས་རྟོགས་དང་བསམ་ཤེས་མེད་མཁན་ཞིག་ཕལ་ཆེར་མེད་ཚོད་དུ་གྱུར་ཡོད་ལ།རང་ཉིད་ལ་ཡོངས་སུ་དབང་བའི་ས་ཆ་ལག་མཐིལ་ཙམ་མེད་ཀྱང་རང་དབང་ལུང་པའི་ནང་དུ་ཡོད་ཅེས་མགོ་བོ་དགྱེ་དགྱེ་བྱས་ནས་བཤད་ཐུབ་པ་ཞིག་ཡིན།